На основи члена 10. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней Покраїни Войводини («Службени новини АПВ», число 14/15) и чл. 15. и 16. пасус 2. Покраїнскей скупштинскей одлуки о покраїнскей управи («Службени новини АПВ», число 37/14 и 54/14 - др. одлука), покраїнски секретар за образованє, предписаня, управу и национални меншини - национални заєднїци, п р и н о ш и

ПРАВИЛНЇК

O ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ - НАЦИОНАЛНИ ЗАЄДНЇЦИ ЗА СOФИНАНСОВАНЄ ПРОГРАМОХ И ПРОЄКТОХ У ОБЛАСЦИ МОЦНЄНЯ ЯЗИЧНИХ КОМПЕТЕНЦИЙОХ ШКОЛЯРОХ ОСНОВНИХ ШКОЛОХ У АП ВОЙВОДИНИ

**Член 1.**

Зоз тим правилнїком ше ушорює способ, условия, приоритети и критериюми за додзельованє буджетних средствох (у дальшим тексту: средства) за софинансованє програмох и проєктох у обласци основного образованя и воспитаня у Автономней Покраїни Войводини (у дальшим тексту: АП Войводина), у складзе зоз апроприяциями яки одобрени зоз одлуку о буджету Автономней Покраїни Войводини у рамикох окремного роздїлу Покраїнского секретарияту за образованє, предписаня, управу и национални меншини -национални заєднїци (у дальшим тексту: Секретарият).

**Член 2.**

Право на додзельованє средствох маю установи основного образованя и воспитаня на териториї АП Войводини чий снователь Република Сербия, автономна покраїна або єдинка локалней самоуправи, а хтори домашнї медзиокружних змаганьох зоз знаня язика (мадярски, румунски, словацки, руски и горватски язик) и язичней култури (у дальшим тексту: хаснователє).

**Член 3.**

Програми и проєкти зоз члена 1. того правилнїка ше софинансує прейґ конкурса (у дальшим тексту: конкурс), хтори Секретарият розписує найменєй раз рочнє, у складзе зоз финансийним планом Секретарияту.

Конкурс облапя податки о назви акта на основи хторого ше розписує конкурс, висини вкупних средствох яки предвидзени за додзельованє по конкурсу, о тим хто ше може приявиц на конкурс и за яки наменки, критериюми по хторих ше будзе ранґовац прияви на конкурс, способ и термин за подношенє приявох на конкурс, як и другей документациї з хтору ше доказує виполнєносц условийох за подношенє прияви на конкурс.

**Член 4.**

Конкурс ше обяви на урядовим интернет боку Секретарияту, у «Службених новинох Автономней Покраїни Войводини» и у єдним зоз явних глашнїкох, хтори закрива цалу територию АП Войводини.

Конкурс мож обявиц и на язикох националних меншинох - националних заєднїцох хтори ше службено хаснує у роботи орґанох АП Войводини.

**Член 5.**

Прияву на конкурс ше подноши у писаней форми на єдинственим формуларе хтори ше обявює на интернет боку Секретарияту и хтори облапя циль, активносци, хасновательох, финансийни план и отримуюцосц програмох и проєктох з термином їх законченя.

Єдна правна особа може поднєсц єдну прияву.

**Член 6.**

Зоз прияву на конкурс ше подноши шлїдуюцу документацию:

1. фотокопию потвердзеня о порцийним идентификацийним чишлє
2. фотокопию потвердзеня о реґистрациї при компетентним орґану.

Секретарият затримує право од подношитeля прияви, по потреби, вимагац додатну документацию и информациї.

**Член 7.**

Комисия нє будзе розпатрац:

* Нєподполни прияви (прияви хтори нє маю комплетну документацию яка потребна за прияву на конкурс, хтори нє подписани и нє оверени з печацом, з нєвиполнєнима рубриками, виполнєни з ґрафитним клайбасом, прияви хтори нє поднєшени на одвитуюцим формуларе або маю нєрозумлїви и нєчитки податки);
* нєблагочасни прияви (прияви хтори послати после термину хтори означени як остатнї дзень конкурса);
* нєдопущени прияви (прияви хтори поднєсли особи хтори нєовласцени и субєкти хтори нє предвидзени зоз конкурсом);
* прияви хтори ше нє одноша на з конкурсом предвидзени наменки у члену 10. того правилнїка;
* прияви хасновательох хтори у предходним периодзе нє оправдали додзелєни средства прейґ финансийних и наративних звитох.

**Член 8.**

Покраїнски секретар цо компетентни за роботи образованя (у дальшим тексту: покраїнски секретар) формує Комисию за запровадзованє конкурса за додзельованє средствох за програми и проєкти у обласци моцнєня язичних компетенцийох школярох основних школох (у дальшим тексту: Комисия).

Комисия розпатра поднєшени прияви на конкурс.

Комисия утвердзує виполнєносц условийох яки предписани на конкурсу.

По розпатраню поднєшених приявох на конкурс, Комисия состави обгрунтоване предкладанє за додзельованє средствох и доручи го Покраїнскому секретарови.

**Член 9.**

Покраїнски секретар розпатра предкладанє Комисиї и з Ришеньом одлучує о розподзельованю средствох хасновательом.

Ришенє зоз пасуса 1. того члена конєчне.

Резултати конкурса ше обявює на интернет боку Секретарияту.

**Член 10.**

При розпатраню приявох на конкурс, Комисия вежнє до огляду програми и проєкти у обласци основного образованя и воспитаня, хтори ше одноша на **моцнєнє язичних компетенцийох школарох основних школох, припаднїкох националних заєднїцох, хтори ходза на наставу на мацеринским, меншинским язику, прейґ орґанизованя и реализациї медзиокружних змаганьох зоз знаня язика (мадярски, румунски, словацки, руски и горватски язик) и язичней култури.**

**Член 11.**

При одредзованю висини средствох за додзельованє, применює ше шлїдуюци критериюми:

1. Одвит на тему проєкта (од 0 до 50 боди)

* Цилї и активносци проєкту у складзе зоз приоритетами конкурса
* Цилї проєкту ясни, конкретни и витворлїви
* Активносци реални и адекватни за посцигованє цильох

1. Уплїв предложеного проєкту (од 0 до 50 боди)

* Велькосц цильней ґрупи
* Ступень уключеносци цильней ґрупи хторей проєкт наменєни
* Видлївосц проєкту
* Отримуюцосц резултатох проєкту

1. Компетентносц предкладача и потерашнє искуство (од 0 до 50 боди)

* Потерашнї искуства у реализациї проєктох хтори доприноша унапредзедзованю

образовно-воспитнєй роботи.

Максималне число бодох по програми/проєкту то 150.

**Член 12.**

Обовязку додзельованя средствох Секретарият пребера на основи контракту, у смислу закона з яким ше ушорює буджетну систему.

**Член 13.**

Хаснователь длужен додзелєни средства хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше 15 (петнац) дньох од утвердзеного термину за реализацию наменки, за хтору средства додзелєни, з припадаюцу документацию хтору оверели одвичательни особи.

Кед ше утвердзи же ше средства нє хаснує за реализацию наменки за хтору су додзелєни, хаснователь ма обовязку достати средства врациц до буджету АП Войводини.

Кед хаснователь нє доручи звит зоз пасусу 2. того члена, траци право конкуровац за розподзельованє средствох з новима програмами, односно проєктами.

У случаю сумнї же додзелєни средства у дзепоєдних случайох нє хасновани наменково, Покраїнски секретарият поруша поступок пред покраїнским орґаном управи цо компетентни за буджетну инспекцию, пре контролу наменкового и законїтого хаснованя средствох.

**Член 14.**

Тот правилнїк ступа на моц з дньом обявйованя у «Службених новинох Автономней Покраїни Войводини» и будзе поставени на урядовим интернет боку Покраїнского секретарияту за образованє, предписаня, управу и национални меншини - национални заєднїци.

ПОКРАЇНСКИ СЕКРЕТАРИЯТ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ - НАЦИОНАЛНИ ЗАЄДНЇЦИ

Число: 128-451-930/2016-01

Нови Сад, 2.3.2016. року

ПОКРАЇНСКИ СЕКРЕТАР,

Михаль Нїлаш